Matie-student: Broer verbreek familie se stilte ná val | Netwerk24
Deur Brandon Nel 07 Junie 2019 14:33
Familie en vriende van Taylië Chamondré Jaap sorg dat sy nooit alleen is tydens besoektyd nie en neem elke aand hande om haar bed om vir haar te bid.
Jaap (19), 'n BSc-student in haar eerste jaar aan die Universiteit Stellenbosch (US), het sowat twee weke gelede onder onbekende omstandighede twee verdiepings ver uit die Serruria-koshuisgebou geval.
Taylië Chamondré Jaap Foto: Instagram
Sy was bewusteloos toe sy in die hoësorgeenheid van die Tygerberg-hospitaal opgeneem is.
Jaap, wat haar arm gebreek en 'n kopbesering opgedoen het, is steeds in die hospitaal en is tans in 'n stabiele toestand.
Een van haar broers het die familie se stilte teenoor die media verbreek en sê sy hoes baie en ervaar steeds pyn. Volgens hom mag sy net vloeistowwe inneem.
"Dit is vir ons nog baie rou en tragies, ons probeer nog alles verwerk. Ons vat dit dag vir dag," sê die broer.
Sy naam word nie bekend gemaak nie omdat die familie steeds nie wil hê dat enigeen met die media praat nie.
"Sy sterk aan, sy is stabiel en goed besig om te herstel. Haar gesondheid is nou vir ons baie belangrik," sê hy.
Jaap woon by haar oom, Hein Leonard en sy vrou, Charmaine, in Lambertsbaai aan die Weskus. Hulle is haar voogde ná haar ma se afsterwe 'n paar jaar gelede.
Haar hospitaalkamer is vol word-gou-gesond-kaartjies. Die verpleegpersoneel ontferm hulle ook oor haar.
Die hospitaalkamer waarin Jaap lê. Haar familie wou haar nie laat afneem nie. Foto: Brandon Nel
"Sy kan glimlag, en dit stel ons gerus," sê 'n familie-vriend.
John Stewe, skoolhoof van Schoonspruit Secondary School in Malmesbury waar Jaap gematrikuleer het, sê 1 000 mense – van skool- en koshuispersoneel, leerlinge tot gemeenskapslede – het kort ná die voorval 'n gebedsketting gevorm en vir haar gebid.
Jaap was 'n uitblinker-leerling en hoofmeisie van die skool.
"Sy is 'n vegter, sy sal dit oorwin, sy is 'n engelkind en 'n voorbeeld vir talle," sê Stewe.
Die skool is nog geskok en geloof is al wat hulle dra, sê hy.
Volgens Stewe was Jaap in gr. 11 net ses maande in die skool toe sy as hoofmeisie verkies is.
"Sy is 'n uitstekende spreker, haar persoonlikheid kon 'n saal vol mense lewe gee," sê hy.
Volgens Stewe was sy onder die toppresteerders wat altyd volpunte vir Afrikaans-mondeling gekry het. Sy het ook in netbal en toneelspel uitgeblink.
Die Serruria-koshuiskamer waaruit Jaap twee weke gelede geval het Foto: Argief
"Die universiteit gaan nie in hierdie stadium kommentaar lewer oor die omstandighede rakende die voorval nie, maar gee sy volle samewerking aan die polisie in hul ondersoek," het Martin Viljoen, woordvoerder van die US, by navraag gesê.
Die voorval word deur die polisie en die US ondersoek.
Gerugte dat drank 'n rol gespeel het, kan nie bevestig word nie.
Die familie is dankbaar vir die publiek se gebede en belangstelling, maar vra dat hul privaatheid gerespekteer word.